इयां गै जिसलै मामे गी जां मसेइये जां चाचे गी ‘अंकल’ करियै संबोधन कीत्ता जंदा तां बी स्हेई अर्थ दी तरजीह् करनी गै पौंदी ऐ, नेईं तां ‘देवी अंकल संस्कृति’ हुंदी किरपा कन्ने बड़ा गै कबाड़ा होने दी संभावना रौंह्दी ऐ। इंयां गै जिसलै ‘ब्रदर-इन-ला’ शब्द दा प्रयोग कित्ता जंदा तां बी अर्थ खो’ल्लियै सुनने दे सारे शक-शुबे दूर करने पौंदे न की जे सुनने आला कुतै साले गी भनोआ ते भनोए गी साला जां साढू समझी लै तां किन्नी खतरनाक गल्ल होई जाग।